અગાઉ એ વ્યક્તિ વિચારતી હતી કે મારે નોકરી કરવા તો જવું જ પડશે, એ મારી મજબૂરી છે કે અનિવાર્યતા છે. પરંતુ જો એમ વિચારીને જાય કે મારે નવા-નવા લોકોને મળવાનું થશે, મારી જાણકારી વધશે અને સકારાત્મક ઊર્જાનું આદાન-પ્રદાન પણ થશે તો એક નવી ઊર્જા સાથે તમે કોઇને મળશો. તમે સ્થિર હશો, શાંત હશો અને બીજાને પણ તમે આનંદ, પ્રસન્નતા આપી શકશો. જીવનમાં હંમેશા સકારાત્મક ઊર્જાનું આદાન-પ્રદાન કરશો તો આખો દિવસ પણ હકારાત્મક જશે અને રાત્રે સૂતી વખતે પણ સારા જ વિચારો આવશે. જેનાથી કુદરતી રીતે બીજા દિવસે ઊઠશો ત્યારે પણ વિધેયાત્મક ચિંતન સાથે જાગૃત થઇ શકશો.